## Rješenje Agencije za zaštitu tržišnog natjecanja klasa: UP/I-430-01/2004-06/02 od 18. listopada 2004.

### NN 147/2004 (22.10.2004.), Rješenje Agencije za zaštitu tržišnog natjecanja klasa: UP/I-430-01/2004-06/02 od 18. listopada 2004.

# AGENCIJA ZA ZAŠTITU TRŽIŠNOG NATJECANJA

2588

Na
temelju članka 5., članka 14. stavka 1. i članka 15. stavka 1. Zakona o
državnim potporama (»Narodne novine«, broj 47/03 i 60/04) u upravnom postupku
naknadnog odobrenja državne potpore, pokrenutom na zahtjev Ministarstva mora,
turizma, prometa i razvitka Republike Hrvatske, sa sjedištem u Zagrebu,
Vladimira Nazora 61, Vijeće za zaštitu tržišnog natjecanja Agencije za zaštitu
tržišnog natjecanja, na 28. sjednici održanoj 18 listopada 2004., donosi
sljedeće

## RJEŠENJE

I.
Daje se naknadno odobrenje na Zahtjev za izdavanje odobrenja na Odluku Vlade
Republike Hrvatske o davanju državnog jamstva za kreditno zaduženje Hrvatskih
autocesta d.o.o. kod PEFCO (Private Export Funding Corporation) uz OPIC
(Overseas Private Investment Corporation) osiguranje, od 19. lipnja 2004.,
klasa: 340-03/04-02/01, urbroj: 5030116-04-5.

II. Nalaže se korisniku državne potpore
Hrvatskim autocestama d.o.o., sa sjedištem u Zagrebu, Širolina ulica 4 i/ili
davatelju državne potpore Ministarstvu financija, sa sjedištem u Zagrebu,
Katančićeva 5, da prilikom korištenja kredita iz točke I. izreke ovog rješenja,
svakih šest (6) mjeseci obavještavaju Agenciju za zaštitu tržišnog natjecanja o
načinu korištenja kredita.

III.
Ovo rješenje bit će objavljeno u »Narodnim novinama«.

```
Obrazloženje
```

I.
Agencija za zaštitu tržišnog natjecanja (dalje: Agencija) zaprimila je 16.
lipnja 2004., od Ministarstva mora, turizma, prometa i razvitka Republike
Hrvatske (dalje: Ministarstvo), zahtjev za izdavanje suglasnosti na prijedlog
Odluke o davanju državnog jamstva za kreditno zaduženje Hrvatskih autocesta
d.o.o. kod PEFCO (Private Export Funding Corporation) uz OPIC (Overseas Private
Investment Corporation) osiguranje.

Zahtjev
je podnesen sukladno odredbi članka 11. stavka 1. Zakona o državnim potporama
(»Narodne novine«, broj 47/03 i 60/04; dalje: ZDP).

II. Iz zahtjeva u bitnome proizlazi sljedeće:

Programom građenja i održavanja javnih cesta za
razdoblje od 2001. do 2004. godine (»Narodne novine«, broj 19/01, 1/02, 3/02 –
ispravak, 148/02, 20/03 – ispravak, 145/03, 200/03 i 41/04; dalje: Program
građenja i održavanja javnih cesta) predviđena su ulaganja u građenje autocesta
do kraja 2005. godine u iznosu 17.002.000.000,00 kuna. Najveća vrijednost
ulaganja u iznosu od 12.430.000.000,00 kuna predviđena je za izgradnju
autoceste Bosiljevo – Split.

Prema navedenom Programu, osim iz prihoda iz
članka 59. Zakona o javnim cestama (»Narodne novine«, broj 100/96, 76/98,
27/01, 114/01, 117/01 i 65/02) (cestarina, naknada iz goriva), financiranje
dijela planiranoga intenzivnog Programa građenja i održavanja javnih cesta,
koji se odnosi na izgradnju autocesta, predviđeno je iz kredita za koje bi
garantirala Republika Hrvat­ska.

U Financijskom planu Hrvatskih autocesta d.o.o.,
konsolidiranom u Državni proračun Republike Hrvatske za 2004. godinu (»Narodne
novine«, broj 31/04 i 47/04), zbog investicija u izgrad­nju, održavanje i
sanaciju autocesta u ukupnom iznosu od 4.732.931.000 kuna, predviđen je deficit
od 3.542.665.000 kuna koji će se namiriti zaduživanjem kod inozemnih banaka.

Radi osiguranja financijskih sredstava
namijenjenih realizaciji rečenog Programa građenja i održavanja javnih cesta,
Vlada RH je na sjednici održanoj 16. siječnja 2003., donijela Odluku o
utvrđivanju postojanja posebnog interesa za osiguranje financijskih sredstava
namijenjenih realizaciji rečenog Programa, klasa: 340-03/02-03/05, urbroj:
5030115-03-1. Točkom 1. rečene Od­lu­ke utvrđeno je postojanje posebnog
interesa i okolnosti da Hrvatske autoceste d.o.o. na financijskom tržištu
osiguraju pot­reb­na sredstva za financiranje građenja autocesta iz Programa
građenja i održavanja javnih cesta za razdoblje od 2001. do 2004. Prije svakog
izlaska na financijsko tržište Hrvatskim autocestama d.o.o. potrebno je
odobrenje Ministarstva financija Republike Hrvatske.

Nakon što je sukladno Odluci Vlade RH o
utvrđivanju posebnog interesa za osiguranje financijskih sredstava namijenjenih
realizaciji Programa građenja i održavanja javnih cesta, od Ministarstva
financija dobiveno odobrenje za izlazak na financijsko tržište SAD-a, Hrvatske
autoceste d.o.o. pokrenule su postupak za pribavljanje kredita od
250.000.000,00 USD.

Postupak za donošenje Odluke o davanju državnog
jamstva za kreditno zaduženje Hrvatskih autocesta d.o.o. u iznosu od 250,000,00
milijuna dolara kod Private Export Funding Corporation (dalje: PEFCO) uz
Overseas Private Investment Corporation (dalje: OPIC osiguranje), pokrenulo je
Ministarstvo.

III. Nakon uvida u dostavljenu dokumentaciju
Vijeće za zaštitu tržišnog natjecanja utvrdilo je sljedeće:

Rečeni kredit od 250.000.000,00 USD ugovoren je
kod PEFCO uz OPIC osiguranje na rok od 14 godina, a koristit će se odjednom i
početi otplaćivati 4 godine nakon ugovaranja. Kredit je namijenjen financiranju
dijela građevinskih radova poduzetnika Bechtel Inc. na autocesti Bosiljevo –
Sveti Rok ukupne dužine 147 km.

Prije
izdavanja državnog jamstva, Ministarstvo financija će sklopiti ugovor s
dužnikom Hrvatskim autocestama d.o.o., kojim se određuju obveze dužnika u svrhu
redovite otplate kredita.

Člankom 18. Zakona o javnim cestama (»Narodne
novine«, broj 110/96, 76/98, 27/01, 114/01, 65/02) određeno je, između ostalog,
da poduzetnik Hrvatske autoceste d.o.o. ne izvodi izravno radove građenja,
rekonstrukcije i održavanja javnih cesta, ali može izravno izvoditi radove održavanja
autocesta i objekata s naplatom. Izvođenje radova građenja, rekonstrukcije i
održavanja javnih cesta poduzetnik Hrvatske autoceste d.o.o. ustupa sukladno
propisima o postupku nabave robe i usluga te ustupanja radova koji se plaćaju
sredstvima državnog proračuna. Izvođenje rečenih radova smije se ustupiti samo
pravnoj ili fizičkoj osobi specijaliziranoj i opremljenoj za te poslove. U
konkretnom slučaju obav­ljanje radova na autocesti Bosiljevo – Sveti Rok u
ukupnoj dužini od 147 km povjereno je poduzetniku Bechtel Inc.

Točkom IV. Odluke predviđeno je plaćanje
provizije od strane Hrvatskih autocesta d.o.o., u visini od 0,50 posto od
nominalnog iznosa jamstva u korist državnog proračuna i obveza osiguranja
povrata sredstava državnom proračunu u slučaju aktiviranja jamstva.

S obzirom da je kreditor PEFCO uvjetovao
sklapanje Ugovora o kreditu izdavanjem jamstva Republike Hrvatske, državno
jamstvo za kreditno zaduženje Hrvatskih autocesta d.o.o. pred­stav­lja državnu
potporu iz članka 74. stavka 1. Uredbe o državnim potporama (»Narodne novine«,
broj 121/97), jer nisu ispunjeni sljedeći uvjeti: da korisnik zajma može na
financijskom tržištu dobiti zajam po tržišnim uvjetima bez posredovanja države,
da državno jamstvo ne pokriva više od 80 posto određene financijske obveze, da
se za državno jamstvo zaračunava tržišna cijena.

Odredbom članka 3. stavka 1. ZDP-a određeno je
da su državne potpore svi stvarni i potencijalni rashodi ili umanjeni prihodi
države dodijeljeni od davatelja državne potpore koji narušavaju ili bi mogli
narušiti tržišno natjecanja davanjem povlastice na tržištu korisniku državne
potpore, bez obzira na oblik državne potpore.

S obzirom da državno jamstvo predstavlja državnu
potporu, iznos državne potpore predstavlja razliku između tržišne cijene
jamstva i cijene jamstva iz točke IV. Odluke u iznosu od 0,5 posto od
nominalnog iznosa jamstva.

Odredbama članka 4. stavka 3. točke c) ZDP-a
određeno je da se sukladnim ZDP-u mogu ocijeniti državne potpore namijenjene
provedbi značajnih projekata. Naime, da je riječ o značajnom projektu vidljivo
je iz Strategije prometnog razvitka Republike Hrvatske (»Narodne novine«, broj
139/99; dalje: Strategija) u kojoj je navedeno da upravljanje i gospodarenje
javnim cestama predstavlja dobro od interesa za Republiku Hrvatsku.

VI. Slijedom navedenog, Vijeće za zaštitu
tržišnog natje­canja razmatralo je rečeni predmet na svojoj 28. sjednici
održanoj 18. listopada 2004., te je na temelju dostupne dokumentacije i
Strategije prometnog razvitka Republike Hrvatske utvrdilo da je u konkretnom
slučaju riječ o državnoj potpori namijenjenoj proved­bi značajnih projekata iz
članka 4. stavka 3. točke c) ZDP-a koja se ocjenjuje sukladnom ZDP-u.

S obzirom da je prijedlog rečene Odluke
dostavljen Agenciji 16. lipnja 2004., a Vlada Republike Hrvatske donijela na
sjednici od 19. lipnja 2004., klasa: 340-02/04-02/01, urbroj: 5050116-04-5,
Odluku o davanju državnog jamstva za kreditno zaduženje Hrvatskih autocesta
d.o.o. kod PEFCO uz OPIC osiguranje (»Narodne novine«, broj 92/04; dalje:
Odluka), bez rješenja Agencije iz članka 9. stavka 2. ZDP-a, u konkretnom
slučaju riječ je o naknadnom odobrenju državne potpore, sukladno članku 15.
stavku 1. ZDP-a.

V. Sukladno članku 5. i članku 14. stavku 1.
Zakona o državnim potporama Vijeće za zaštitu tržišnog natjecanja obavlja
nadzor provedbe državnih potpora, te je odlučeno kao u točki II. izreke ovog
rješenja.

Ukoliko, sukladno odredbi članka 14. stavka 2.
ZDP-a, Agencija pri obavljanju nadzora provedbe i učinka dodijeljenih državnih
potpora utvrdi nepravilnosti, donijet će rješenje kojim se davatelju državne
potpore i/ili korisniku državne potpore određuje rok od najdulje tri (3)
mjeseca za otklanjanje utvrđenih nepravilnosti.

Ako davatelj državne potpore i /ili korisnik
državne potpore u rečenom roku ne otkloni nepravilnosti, Agencija rješenjem
ukida danu suglasnost i nalaže davatelju državne potpore i /ili korisniku
državne potpore povrat iznosa dodijeljene državne potpore u dijelu u kojem je
utvrđena nepravilnost, uvećan za iznos zakonskih zateznih kamata koje teku od
dana koji je utvrđen kao dan na koji je nepravilnost započela, sukladno članku
14. stavku 3. ZDP-a.

VI. Sukladno odredbi članka 17. ZDP-a, Agencija
rješenja iz članka 9. stavka 2. točke a) objavljuje u »Narodnim novinama«, te
je odlučeno kao u točki III. izreke ovog rješenja.

Uputa o pravnom lijeku

Protiv
ovog rješenja žalba nije dopuštena, ali nezadovoljna stranka može pokrenuti
upravni spor pred Upravnim sudom Republike Hrvatske u roku od trideset (30)
dana od dana dostave ovog rješenja.

Klasa:
UP/I 430-01/2004-06/02
Urbroj: 580-03-04-17-02
Zagreb, 18. listopada 2004.

Predsjednica Vijeća
za zaštitu tržišnog natjecanja
**Olgica** **Spevec****,** v. r.

Rješenje, NN 147/2004-2588